《为人赋横舟二首》
宋代·陈容

黄头子，捩柁听吾语。
三老驾三翼，叠鼓峭帆看风色。
一千水，归黄河，
世无客星泛灵槎。恒河水，
波斯匿王母将去，六十年间成坏故。
性无生灭河水似，黄面瞿昙以筏谕。
长淮水，一箭许，
边城白骨多於土。年年调舟已成泥，
寿蔡孤城付朝暮。岷江汉源天上来，
一夕不保如风埃。重庆今为天下首，
汉中不复言规恢。朽木为舟土为楫，
白波如山水皆立。当时商家畚筑子，
梦里撑船济川去。只今无梦岂无舟，
水浅都非泊舟处。

作者简介：宋福州长乐人，字公储，号所斋，又号所翁。理宗端平二年进士。知平阳县，为政简易，治事从容。时集名士诸生论文讲艺，士风以兴。官至朝散大夫。诗文豪壮，尤善画龙，名重一时。